# Vammaisten henkilöiden oikeuksien neuvottelukunta VANE

# Kokous 4/2020

**Aika** keskiviikko 9.12.2020 klo 9.00-12.00

**Paikka** etäkokous (Skype-kokous)

## Osallistujat:

**Jäsen Henkilökohtainen varajäsen**

Jaana Huhta, pj. (x) STM

Alanne Kaisa, vpj. (x) Vammaisfoorumi ry

Artemjeff Panu (x) OM Nousiainen Katriina (-) OM

Bertell Sanna-Maria (-) EK Kamppi Elina (-) Finanssiala ry

Spolander Mia (x) UM Hasenson Janina (-) UM

Gustafsson Henrik (x) Vammaisfoorumi ry Gustafsson Ulf (-) Vammaisfoorumi ry

Jääskeläinen Marko (x) Vammaisfoorumi ry Rasa Jukka (-) Vammaisfoorumi ry

Kokko Sari (x) Vammaisfoorumi ry Jakobsson Matthias (-) Vammaisfoorumi ry

Maijala Juha-Pekka (-) YM Kilpelä Niina (x) YM

Mårtensson Anne (x) OKM Piispanen Toni (-) OKM

Nordlund Jaana (-) Vammaisfoorumi ry Rautiainen Satu (x) Vammaisfoorumi ry

Pukki Heta (x) Vammaisfoorumi ry Tuokko Riitta-Maija (-) Vammaisfoorumi ry

Sariola Jukka (x) Vammaisfoorumi ry Metsävainio Katja (-) Vammaisfoorumi ry

Tiensuu Alli (x) SAK ry Sahamies Miika (-) Akava ry

Tötterman Patrik (x) TEM Haavisto-Vuori Päivi (-) TEM

Viemerö Jaana (x) Kuntaliitto Vogt Ellen (-) Kuntaliitto

Åkermarck Mikael (x) LVM Vesanen-Nikitin Irja (-) LVM

Heikkonen Merja (x) VANE/STM

Hoffrén Tea (x) VANE/STM

Alatalo Emmi (x) VANE/STM

**Pysyvät asiantuntijat**

Joronen Mikko (-) Ihmisoikeuskeskus

Hirvasvuopio Janne (x) Saamelaiskäräjät

Katsui Hisayo (x) Helsingin yliopisto

Lepistö Jari (-) SM

Lindqvist Gunilla (-) Ahvenanmaan maakuntahallitus

Sivula Sirkka (x) STM

Leimio Marko (x) STM

Mölläri Markku (x) VM

Nurmi-Koikkalainen Päivi (x) THL

**Kutsuttu asiantuntija, asiakohta 7**

Toikka Iiro (x) THL

## Käsitellyt asiat

### 1. Kokouksen avaus

Puheenjohtaja avasi kokouksen klo 9.01.

### 2. Esityslistan hyväksyminen

Lisättiin esityslistalle asiakohta 10. Ilmoitusasiat ja asiakohtaan 9. esityslistan laatimisen jälkeen saapuneet lausunnot. Hyväksyttiin esityslista näillä muutoksilla.

### 3. Edellisen kokouksen pöytäkirjan hyväksyminen

Hyväksyttiin edellisen kokouksen pöytäkirja.

### 4. Ministeriöiden kuulumiset

Ministeriöiden edustajat esittelivät oman hallinnonalansa ajankohtaiset kuulumiset, erityisesti hallitusohjelman toimeenpanoon liittyvät, vammaisten ihmisten näkökulmasta keskeiset asiat.

Ympäristöministeriö: Ikääntyneiden asumisen toimenpideohjelmaan liittyen on marraskuussa käynnistynyt verkostohanke, jossa suunnitellaan toimia, joilla kunnat voivat parantaa ikääntyvän väestön asumista. [Lisätietoa tästä linkistä.](https://ym.fi/-/kunnat-varautuvat-ikaantyneiden-asumisen-tarpeisiin-yhteisessa-verkostohankkeessa)

Ympäristöministeriön Ikääntyneiden asumisen toimenpideohjelma on myöntänyt kunnille ja kuntayhtymille lähes 800 000 euroa avustusta hankkeisiin, joilla parannetaan ikäihmisten asumista. Seuraava kuntien kehittämisrahoituksen haku toteutetaan ensi vuonna. Avustettavilla hankkeilla tuetaan kuntien varautumista ikääntyvien kansalaisten asumisen tarpeisiin, edistetään asuntokannan korjaamista, luodaan erilaisia asumisratkaisuja sekä kehitetään asuinalueita ikäystävällisemmiksi. [Lisätietoa tästä linkistä.](https://ym.fi/-/ymparistoministeriolta-avustusta-ikaantyneiden-asumista-parantaville-hankkeille)

Parhaillaan avoinna olevassa VNTEAS-hankehaussa on mukana teema, jossa arvioidaan eri ministeriöiden esteettömyyteen liittyvien säädösten yhteentoimivuutta ja kattavuutta YK:n vammaisyleissopimuksen näkökulmasta. Hankkeeseen edellytetään sisällytettävän myös asiantuntija- ja sidosryhmätapaaminen, jossa tarjotaan mahdollisuus alustavien tulosten ja suositusten kommentointiin ja niiden jatkokehittelyyn. [Lisätietoa tästä linkistä.](https://tietokayttoon.fi/-/valtioneuvoston-selvitys-ja-tutkimustoiminnan-vuoden-2021-haku)

Hallituksen esitys eduskunnalle rakennusperinnön suojelemisesta annetun lain muuttamisesta on valmisteltu. Lakiin tuodaan mahdollisuus hakea lupaa poiketa suojelupäätöksestä. Tämä koskee edellisten lakien nojallakin tehtyjä suojelupäätöksiä. Luvan perusteena voi olla esim. käytön estyminen ja siinä huomioidaan käyttäjän olosuhteet, kuten välttämättömyys parantaa esteettömyyttä. Laki tuli voimaan 1.1.2021.

Suojeluesityksiä ja poikkeamislupahakemuksia käsittelevät ELY-keskukset ohjataan ottamaan huomioon rakennuksen käyttäjäryhmät ja yhdenvertaisuuden toteutuminen. Etenkin yleisön käyttöön tarkoitettuja tiloja käsiteltäessä tulee ottaa huomioon tilojen saavutettavuutta koskeva asiantuntemus.

Muutokset lakiin rakennusperinnön suojelemisesta pyritään saattamaan voimaan 1.1.2021

**Oikeusministeriö:** Perus- ja ihmisoikeustoimintaohjelma on valmisteilla. Siinä kehitetään perus- ja ihmisoikeuksien seurantaindikaattoreita. Kehitettävistä indikaattoreista voi jatkossa olla apua myös VANEn toimintaohjelman seurannassa.

Kuuroja ja viittomakielisiä koskeva VNTEAS-hanke on käynnissä, siinä selvitetään koettuja oikeudenloukkauksia. Hanke kestää vuoden 2021 loppuun.

Yhdenvertaisuuslain toimivuutta tarkastelleen VNTEAS-hankkeen tulokset on julkaistu. Käynnistymässä on hallitusohjelman mukaisesti yhdenvertaisuuslain osittaisuudistus.

**Sosiaali- ja terveysministeriö:** Sote-uudistuksen lakiesitykset on annettu eduskunnalle. Kuntoutuksen uudistuksen toimintasuunnitelma on valmistunut, ja siitä järjestetään julkaisutilaisuus 18.12.

Vammaispalvelulain uudistuksen aikataulusta ja etenemistä ollaan tekemässä suunnitelmaa, ja valmistelutyö jatkuu vuodenvaihteen jälkeen. Osallisuustyöryhmän raportti on valmis, ja se lähetetään pian lausunnolle. Lausuntoaika kestää helmikuun puolelle.

Sosiaaliturvakomitea on viime keväänä aloittanut työnsä. Työssä on hahmotettu ongelmakokonaisuuksia; sosiaaliturvan monimutkaisuus, ansiotyön ja sosiaaliturvan yhdistämisongelmakokonaisuus sekä taloudelliset kannustin- ja byrokratialoukut. Ensi keväänä käsittelyyn tulee viimesijaisen turvan kokonaisuus.

Ministeriössä koronatilanne työllistää edelleen paljon.

**Työ- ja elinkeinoministeriö:**Työllisyystilanne on haastava, vaikka myös positiivisia signaaleja on nähtävissä. Pitkäaikaissairaiden ja vammaisten ihmisten työllisyys ei noussut samalla tavalla kuin muiden. Työllisuuden kuntakokeilut ovat valmisteilla. Yhteiskunnallisten yritysten strategia on niin ikään valmisteilla.

**Liikenne- ja viestintäministeriö:** Taksilainsäädäntöön on hallitusohjelman mukaiset muutokset tekeillä. Esitys on annettu eduskunnalle lokakuussa. Käsittely on vielä kesken, joten voimaantulo viivästyy vuodenvaihteesta jonkin verran.  Liikenteen ja viestinnän digitaaliset palvelut esteettömiksi Toimenpideohjelma 2017–2021 on voimassa vuoden 2021 loppuun.

Valtakunnallinenliikennejärjestelmäsuunnitelma työ on käynnistynyt viime vuonna.Marraskuussa parlamentaarinen ohjausryhmä hyväksyi 12-vuotisen valtakunnallisen liikennejärjestelmäsuunnitelman luonnoksen lähetettäväksi lausuntokierrokselle. Se on julkaistu valtioneuvoston hankeikkunassa. Seuraavaksi arvioidaan suunnitelmaluonnoksen vaikutukset. Lausuntokierrokselle suunnitelmaluonnos ja sen vaikutusten arvioinnin tulokset lähetetään tammikuussa 2021. Kyseessä on pitkä, hallituskaudet ylittävä työ. Liikenteen esteettömyyttä nostettu työssä esille. Esillä muun muassa saavutettavuus ja matkaketjujen hyödyntäminen.

Sähköisen viestinnän palvelulain HE annettiin 11.6.2020 eduskunnalle ja se ilmoitettiin täysistunnossa 16.9.2020. Liikenne- ja viestintävaliokunta hyväksyi mietinnön muutosehdotuksineen 26.11.2020. Myös perustuslakivaliokunta, sivistysvaliokunta ja ulkoasianvaliokunta antoivat asiassa lausunnon. Eduskunnan vastausta ei vielä ole saatu. Lain voimaantuloajankohta on vielä avoinna.

**Valtiovarainministeriö:** Valtionkonttorissa on käynnissä tietovarannon automatisointihanke. Sen osalta otetaan vastaan vinkkejä vammaispalvelujen keskeisistä indikaattoreista. STM:n kanssa on valmisteilla tekoälyä hyödyntävä kokonaisuus, jossa katsotaan kuntapalvelujen ja –turvallisuuden dataa ja taloustietoja. Euroopan neuvostossa käsittelyssä e-demokratian toimivuus jäsenmaissa, etsinnässä on toimivat paikalliset mallit, joilla vammaisia ihmisiä on saatua osallistettua päätöksentekoon.

**Ulkoministeriö:** Vammaisyleissopimuksen sopimuspuolikokous järjestettiin edellisellä viikolla. [YK:n verkko-tv:n](http://webtv.un.org/) kautta on nähtävillä myös jälkikäteen kaikki kokouksen osiot. Yleisteema kokouksessa oli vammaisyleissopimuksen ja Agenda 2030:n täytäntöönpano. Suomi oli vetovastuussa osallistavien ympäristöjen edistämistä koskevassa pyöreän pöydän keskustelussa. Muita teemoja olivat ikääntyneiden vammaisten henkilöiden oikeudet sekä vammaisuus ja yritystoiminta.

Kokouksessa korostui koronatilanne ja erityisesti ongelmat tiedonkulussa ja tiedonsaannissa. Laitoksissa asuvat vammaiset ihmiset ja heidän asemansa nousi myös vahvasti esille kuten myös naisten ja tyttöjen asema. Kokouksessa järjestettiin YK:n vammaiskomitean vaalit. Yksikään eurooppalainen ehdokas ei päässyt nyt käydyssä vaalissa komiteaan. Suomi toimii puheenjohtajana seuraavassa osapuolikokouksessa, joka järjestetään 15.-17.6. 2021.

Hallitukselle on kommunikoitu Suomea koskeva valitus Euroopan sosiaalisten oikeuksien komitealta. Valitus liittyy rajoitustoimenpiteiden käyttöön asumisyksiköissä, sekä oikeuteen sosiaaliturvaan ja itsenäiseen asumiseen. Nyt tarkastelussa on se, otetaanko valitus käsiteltäväksi

Vammaisasioiden suurlähettilääksi on nimitetty Petri Puhakka. YK:n vammaiserityisraportoijaksi on nimitetty irlantilainen professori Gerard Quinn. Hän keskittyy työssään muun muassa koronapandemian vaikutuksiin ja moniperustaiseen syrjintään.

**Kuntaliitto:** Kehitysvammaliitto, THL ja Kuntaliitto aloittavat tutkimuksen vammaisten ihmisten ja maahanmuuttajien tilanteesta koronapandemian aikana. Osana tätä tutkimusta on lähetetty kysely henkilökohtaisen avun käyttäjille koronan aikana.

**Päätös:** VANE kävi keskustelun ministeriöiden ajankohtaisista asioista ja merkitsi kuullun tiedoksi.

### 5. Työryhmien kuulumiset

VANEn työryhmäedustajat esittelivät työryhmien ajankohtaiset kuulumiset.

**Sosiaaliturvauudistuksen työ- ja toimintakykyjaostossa** on käsittelyssä samat asiakohdassa 4 mainitut teemat kuin varsinaisessa komiteassa, tällä hetkellä tekeillä on tilannekuva.

**Apuvälinesuositustyöryhmän**jatkosta ei ole vielä päätöstä.

**KELAn asiakas- ja kumppanuusfoorumien yhteiskokous** pidettiin 4.11. STM:ssä valmistellaan pääministeri Marinin hallitusohjelman mukaista kuntoutuksen uudistusta kuntoutuksen uudistamiskomitean ehdotusten pohjalta. Uudistaminen perustuu vuonna 2017 julkaistuihin kuntoutuksen uudistamiskomitean ehdotuksiin. Komitea on tehnyt 55 ehdotusta kuntoutuksen uudistamiseksi. Ehdotukset liittyvät mm. kuntoutuksen yleiseen toimintamalliin, kuntoutuksen suunnitteluun, asiakasohjauksen malliin sekä kuntoutuksen tavoitteellisuuteen, seurantaan ja arviointiin. Valtakunnallisen kuntoutuksen pääsyn kriteeristöä ja ohjautumista suunnitteleva työ on käynnistymässä. Työskentely käynnistyy lääkinnällisestä kuntoutuksesta ja sen aikana tullaan tekemään laajaa yhteistyötä.

**Sote-seurantaryhmän** kokous pidettiin 1.10. Kokouksessa käsiteltiin muun muassa lausuntopalautetta. Lausuntoja annettiin 817 kappaletta. Kuten asiakohdassa 4 todettu, hallituksen esitys on nyt annettu eduskunnalle. Seuraava seurantaryhmän kokous on 16.12.

**Kansanterveyden neuvottelukunnan hyvinvointi- ja terveyspolitiikan arviointi ja seurantajaosto** ei ole vielä kokoontunut.

**Päätös:** VANE merkitsi kuullun tiedoksi.

### 6. Toimintaohjelmakokonaisuuden hyväksyminen

Uusin toimintaohjelmaluonnos toimitettiin VANElle etukäteen tutustuttavaksi. Käytiin läpi toimintaohjelman valmistelun tilanne. Vammaisjärjestöille ja sidosryhmille järjestettiin kuulemistilaisuus 6.11.2020. Ministeriöt ovat hyväksyneet omien vastuualueidensa nykytilan kuvaukset, tavoitteet ja toimenpiteet. Ministeriltä on saatu toimintaohjelman esipuhe. Toimintaohjelma julkaistaan alkuvuodesta STM:n julkaisusarjassa.

Sisäministeriö on esittänyt, että ohjelman verkkosivujen saavutettavuutta ja vammaisjärjestöjen osallistamista koskevat toimenpiteet kirjattaisiin kaikkien ministeriöiden yhteisiksi. Paikalla olleet ministeriöt hyväksyivät osaltaan tämän esityksen. OKM lupasi osaltaan kuitata asian vielä kokouspäivän aikana.

Käytiin keskustelu julkaisutilaisuuden järjestämisestä. VANEn vammaisjärjestöedustajat toivoivat vuorovaikutteista webinaaria, jossa ohjelma julkaistaisiin ja siitä käytäisiin keskustelua. Keskustelussa tuotiin esiin myös ohjelmasta viestimisen tärkeyttä.

Saamelaiskäräjien edustaja kiitti siitä, että saamelaisten kulttuuriset erityispiirteet on huomioitu toimenpidekirjauksissa. Pidemmällä aikataululla edelleen tarpeen kehittää sosiaalityötä. Työllisyyspalveluiden osalta todettiin, että kuntakokeilut eivät juurikaan näy toimintaohjelmakirjauksissa.

**Päätös:** VANE hyväksyi toimintaohjelman ja SM:n yhteisiksi esittämät toimenpiteet ja kävi keskustelun julkaisutilaisuudesta.

### 7. Henkilökohtaisen budjetoinnin kokeiluhankkeen esittely

Iiro Toikka THL:stä esitteli kokeiluhankkeiden tämän hetkisen tilanteen. STM toteutti keväällä 2020 valtionavustushaun henkilökohtaisen budjetoinnin kokeiluhankkeille. Hankkeet ovat käynnistyneet eri puolilla maata käynnistyneet. Hankkeiden kokonaisuuden käytännön hallinnoinnista vastaa THL.

Esittelydiat on pöytäkirjan liitteenä (Liite 1).

Käytiin keskustelu esittelyn pohjalta. Esitettiin kysymys siitä, olisiko osana hanketta voitu tehdä käytännön kokeiluja asiakkaille. Todettiin, että tämä olisi vaatinut kokeilulain ja ollut aikataulun huomioiden hyvin haasteellista. Lisäksi aiemmin on jo tehty kokeiluja, nyt selvitetään asioita, joita jäänyt edellisissä hankkeissa selvittämättä. Tuotiin esille myös se, että eri hankkeissa keskitytään eri sisältöihin. Raporttia kirjoitetaan hallituksen esityksen muotoon hankkeen aikana sitä mukaa kun ymmärrys kasvaa ja alueilta saadaan tuloksia. Ensi syksynä alueelliset hankkeet saadaan päätökseen, ja niiden pohjalta valmistuvat myös alueelliset loppuraportit. Keskustelussa nousi esiin myös se, että hankkeet painottuvat Etelä-Suomeen.

**Päätös:** VANE kävi keskustelun kokeiluhankkeista ja merkitsi kuullun tiedoksi.

### 8. Nimeämiset

Edellisen kokouksen jälkeen VANE on tehnyt sähköpostitse kaksi nimeämispäätöstä:

* + - STM: Kansanterveyden neuvottelukunnan hyvinvointi- ja terveyspolitiikan arviointi ja seurantajaostoon on nimetty VANEn edustajaksi Jukka Sariola 18.9.2020.
    - VM: Digitalisaation edistämisen ohjelman lainsäädännön soveltamisen ja edistämisen työryhmään on VANEn edustajana nimetty Merja Heikkonen 22.10.2020.

**Päätös:** VANE merkitsi nimeämispäätökset tiedoksi.

### 9. Lausunnot

VANE on antanut edellisen kokouksensa jälkeen seuraavat lausunnot:

* STM: Hallituksen esitysluonnos eduskunnalle sosiaali- ja terveydenhuollon sekä pelastustoimen järjestämisen uudistusta ja maakuntien perustamista koskevaksi lainsäädännöksi (VN/8871/2019), määräaika 25.9.2020.
* OKM: Luonnos hallituksen esitykseksi eduskunnalle laeiksi perusopetuslain ja Helsingin eurooppalaisesta koulusta annetun lain väliaikaisesta muuttamisesta (VN/19465/2020), määräaika 27.10.2020.
* LVM: Valtioneuvoston asetus televisio- ja radiotoiminta-asetuksen muuttamiseksi (VN/19971/2020), määräaika 12.11.2020.

Eduskunnan kuulemiset:

* + - Liikenne- ja viestintävaliokunta: HE 98/2020 vp Hallituksen esitys eduskunnalle laiksi sähköisen viestinnän palveluista annetun lain muuttamisesta ja eräiksi siihen liittyviksi laeiksi, 25.9.2020.
    - Sivistysvaliokunta: HE 173/2020 vp Hallituksen esitys eduskunnalle oppivelvollisuuslaiksi ja eräiksi siihen liittyviksi laeiksi, 11.11.2020.
    - Liikenne- ja viestintävaliokunta: HE 176/2020 vp Hallituksen esitys eduskunnalle laeiksi liikenteen palveluista annetun lain, tieliikennelain 155 ja 171 §:n sekä ajoneuvolain muuttamisesta, 13.11.2020.

Vireillä olevat lausunnot:

* + - OM: Luonnos hallituksen esitykseksi laiksi valtioneuvoston oikeuskanslerin ja eduskunnan oikeusasiamiehen tehtävien jaosta (VN/5035/2018), määräaika 23.12.2020.
    - STM: Vaativan sijaishuollon uudistamistyöryhmän ehdotus hallituksen esitysluonnokseksi lastensuojelun vaativaa sijaishuoltoa koskevaksi lainsäädännöksi (VN/10164/2019), 12.2.2021.

VANE on jättänyt seuraavat lausuntopyynnöt lausumatta:

* + - Hallituksen esitys eduskunnalle laeiksi kotikuntalain ja verotusmenettelystä annetun lain 5 §:n muuttamisesta, määräaika 20.10.2020.
    - STM: Luonnos hallituksen esitykseksi laiksi tartuntatautilain väliaikaisesta muuttamisesta: koronaviruksen tartuntaketjujen katkaisua tehostavan tietojärjestelmän rajat ylittävän käytön yhteydessä tapahtuva henkilötietojen käsittely (VN/21000/2020), määräaika 30.10.2020.
    - OKM: Ehdotus eräiden valtioneuvoston asetusten muuttamisesta liittyen oppivelvollisuuden laajentamiseen (VN/1985/2020), määräaika 4.12.2020.
    - OKM: Ehdotus hallituksen esitykseksi eduskunnalle laiksi valtakunnallisista opinto- ja tutkintorekistereistä annetun lain muuttamiseksi (VN/18946/2020), määräaika 15.1.2021.

**Päätös:** VANE hyväksyi annetut lausunnot ja merkitsi tiedoksi vireillä olevat sekä lausumatta jätetyt lausuntopyynnöt.

### 10. Ilmoitusasiat

* Syyskuussa 2020 on perustettu Puhevammaisten vertaistukiyhdistys ry. Lisätietoa löytyy verkosta esimerkiksi Facebookista.
* Vammaispalvelujen neuvottelupäivät järjestetään 11.-12.2.2021 etäyhteyksin.
* Disability Leadership -seminaari järjestetään 9.2.2021 etäyhteyksin.

### 11. Seuraavan kokouksen ajankohdan päättäminen

**Päätös:** VANEn seuraava kokous pidetään tammi-helmikuun vaihteessa 2021. Pyritään järjestämään kokous Teams-sovelluksella.

### 12. Kokouksen päättäminen

Puheenjohtaja päätti kokouksen klo 11.40.

Vammaisten henkilöiden oikeuksien neuvottelukunta VANE

puheenjohtaja Jaana Huhta pääsihteeri Merja Heikkonen